Portal: Alternativ behandling

**Miracle Mineral Solution** (MMS), også kalt *Miracle Mineral Supplement* eller *Multi Mikrobiell Sanering*, er en betegnelse på en oppløsning av 28 % natriumkloritt og destillert vann. Oppløsningen vil produsere klordioksid og brukes blant annet til bleking og desinfeksjon. Stoffet promoteres som medisin eller kosttilskudd av kvakksalvere verden over, også i Norge.

Konsept
-------

MMS ble først beskrevet av Jim Humble som i 2006 publiserte boken *The Miracle Mineral Solution of the 21st Century* som omhandlet påståtte medisinske effekter av stoffet. Det påstås blant annet at oralt inntak av MMS kurerer kreft, HIV og malaria. Gjennom sin organisasjon *Genesis II Church* selger Humble bøker og publikasjoner som omhandler MMS, og han påstår at hundretusener av liv har blitt reddet på grunn av hans oppdagelse av MMS. Han påstår også at det er gjort over 100.000 vitenskapelige tester av hans produkt uten at det er redegjort for disse. MMS har de senere årene særlig blitt markedsført som en kur mot autisme.

Ingen av påstandene om helbredende egenskaper fremsatt om MMS har noensinne blitt vitenskapelig dokumentert. Derimot er de potensielle skadevirkningene av å innta stoffet veldokumenterte, og langvarig inntak eller høye doser kan føre til alvorlig helseskade og død. Vanlige symptomer er kvalme, diaré og vedvarende magesmerter, og det kan også føre til blodtrykksfall, nyresvikt og respirasjonssvikt. Dødelig dose er 15 gram, og Jim Humble anbefaler daglig inntak opptil 3 gram. Flere lands helsevesen har rapportert om livreddende behandling gitt til pasienter etter inntak av MMS, og i Norge er det registrert ett tilfelle av sykehusinnleggelse etter inntak av MMS. I 2009 døde en kvinne i Vanuatu etter å ha inntatt MMS, og obduksjonen viste en overveiende sannsynlighet for at MMS hadde forårsaket dødsfallet.

Under covid-19-pandemien ble det ny blest om MMS, og den selverklærte helseguruen Mark Grenon markedsførte dette som en effektiv kur mot covid-19. Han skal også ha kontaktet Det hvite hus like før president Donald Trump på en pressekonferanse lanserte en idé om å injisere desinfeksjonsmiddel for å ta knekken på coronavirus. Grenon har hevdet at Trump selv forsøkte MMS, men verken dette eller en eventuell sammenheng med det som ble sagt på pressekonferansen er bekreftet. I april 2021 ble det tatt ut tiltale i USA mot Grenon og hans tre sønner for å salg av MMS som en kur mot covid-19 og andre sykdommer. Grunnet etterforskningen hadde allerede Grenon forflyttet seg til Colombia, men ble arrestert og fengslet der i august 2020 sammen med en av sine sønner. Han fortsatte å promotere MMS fra fengselscellen i Colombia. Det er anslått at syv personer har mistet livet etter å ha inntatt MMS etter anbefaling fra Grenon.

Offisielle advarsler
--------------------

I 2010 publiserte amerikanske Food and Drug Administration en advarsel mot å bruke MMS. Advarselen ble gjentatt i 2019. I tillegg har land som Storbritannia og Canada kommet med lignende advarsler. I Norge har både Mattilsynet, Statens legemiddelverk og Helsedirektoratet publisert advarsler mot bruk av MMS etter at stoffet har blitt markedsført gjennom norske miljøer for alternativ medisin.

Canadiske myndigheter slo i 2010 fast at de anbefalte dosene av MMS inneholdt 200 ganger mer natriumkloritt enn hva som ble ansett som trygt å innta. I februar 2012 stengte de en forretning som solgte MMS etter at tre pasienter var blitt alvorlig forgiftet av stoffet. Også australske myndigheter har aksjonert mot påstander om å kunne helbrede sykdommer med MMS.

I september 2012 ble en mann fra California arrestert og etterforsket etter at helsepersonell trodde at han planla å forgifte en kvinne med MMS. Tiltalen ble droppet etter at mannen hadde forklart at han trodde dette var et nyttig kosttilskudd.

De mange reaksjonene på markedsføring av MMS for innvortes bruk har medført at mange selgere offisielt har gått over til å selge MMS som industrielt vannrensemiddel, samtidig som kjøperne ble gitt klare anbefalinger om innvortes bruk. Amerikaneren Louis Daniel Smith ble i mai 2015 dømt for å ha solgt MMS på dette viset. Straffen ble fastsatt til 51 måneder fengsel.

Konspirasjonsteori
------------------

Jim Humble forklarer motstanden mot MMS med en konspirasjonsteori om at amerikanske myndigheter samarbeider med legemiddelindustrien, og at MMS truer denne fordi det er så billig og kurerer alle sykdommer raskt og effektivt. Han må derfor holde seg skjult i den tredje verden for at amerikanske myndigheter ikke skal kunne arrestere ham.

Referanser
----------

1. ↑  – «Mirakelkur» er giftig Drammens Tidende
2. ↑  Cancer Protocol 2000 Arkivert 25. september 2011 hos Wayback Machine. Jim Humble MMS Home Page
3. ↑  MMS1 Protocol Successful for 800 Persons with HIV Arkivert 25. september 2011 hos Wayback Machine. Jim Humble MMS Home Page
4. ↑  General Strategies for Assisting Malaria Patients Arkivert 25. september 2011 hos Wayback Machine. Jim Humble MMS Home Page
5. ↑  About Jim Humble Arkivert 25. september 2011 hos Wayback Machine. Miracle Mineral
6. ↑  State Takes Action Against "Miracle Treatment" For Children NBC Chicago
7. ↑  The fake cures for autism that can prove deadly The Guardian
8. ↑  The man who encourages the sick and dying to drink industrial bleach The Guardian
9. ↑  Advarer mot såkalt mirakelkur Arkivert 7. desember 2010 hos Wayback Machine. ABC Nyheter
10. ↑  Deadly chemical being sold as miracle cure The Sydney Morning Herald
11. ↑  Prosecutor decides no charges can be laid in case of death linked to MMS Arkivert 2. desember 2013 hos Wayback Machine. Vanuatu Daily Post
12. ↑  «Leader behind bleach ‘miracle cure’ claims Trump consumed his product». *The Guardian*. 22. juni 2022.
13. ↑  «Sannheten blekner». *Agenda Magasin*. 27. april 2020.
14. ↑  «Florida Family Indicted for Selling Toxic Bleach as Fake "Miracle" Cure for Covid-19 and Other Serious Diseases, and for Violating Court Orders». *U.S. Attorneys, Southern District of Florida*. 23. april 2021.
15. ↑  «The self-styled archbishop of a fake Florida church has been arrested in Colombia on charges of selling bleach as a COVID-19 cure». *Business Insider*. 12. august 2020.
16. ↑  «US ‘archbishop’ touts bleach as Covid ‘miracle cure’ from Colombia jail cell». *The Guardian*. 11. august 2021.
17. ↑  ««Erkebiskop» arrestert etter å ha solgt «mirakelkur» mot koronaviruset». *TV 2*. 13. august 2020.
18. ↑  FDA Warns Consumers of Serious Harm from Drinking Miracle Mineral Solution (MMS) U.S. Food and Drug Administration
19. ↑  «FDA warns consumers about the dangerous and potentially life threatening side effects of Miracle Mineral Solution». The U.S. Food and Drug Administration. 12. august 2019.
20. ↑  Warning against consumption of Miracle Mineral Solution Arkivert 20. mai 2012 hos Wayback Machine. Food Standard Agency
21. ↑  Bleach-based cure-all online remedies could kill, warns government The Guardian
22. ↑  Praise for Rhys Morgan, 15, over 'miracle' cure alert BBC
23. ↑  Miracle Mineral Solution (MMS) Health Canada Advisory
24. ↑  Advarsel mot produktet Miracle Mineral Solution, MMS Arkivert 8. desember 2013 hos Wayback Machine. Mattilsynet
25. ↑  Farlig bløff om naturmidler Dagbladet
26. ↑  Advarer mot mirakelkur Arkivert 13. januar 2014 hos Wayback Machine. Dagens Medisin
27. ↑  Health Risks Associated with Use of Miracle Mineral Solution Health Canada
28. ↑  Health Canada shuts website selling industrial-strength bleach as health cure National Post
29. ↑  Unregistered health provider ordered to stop misleading cancer patients Arkivert 3. april 2011 hos Wayback Machine. Minister for Tourism and Fair Trading, Queensland Gouvernment
30. ↑  Aussie net scammers stung after $1.2m haul itnews
31. ↑  San Rafael poisoning investigation ends with no charges against boyfriend Marin Independent Journal
32. ↑  Seller of "Miracle Mineral Solution" Convicted for Marketing Toxic Chemical as a Miracle Cure U.S. Department of Justice
33. ↑  Seller of "Miracle Mineral Solution" Sentenced to Prison for Marketing Toxic Chemical as a Miracle Cure The United States Department of Justice
34. ↑  The Miracle Mineral Solution (MMS) Arkivert 29. august 2015 hos Wayback Machine. Health – Science – Spirit